Makinleja kukolkolombo

La Makinleja kukolkolombo aŭ Punktobrusta kukolkolombo (Macropygia mackinlayi) estas mezgranda birdo de la familio de Kolombedoj kiu inkludas kolombojn kaj turtojn ene de la genro de Kukolkolomboj nome Macropygia. Ĝi troviĝas en Papuo-Nov-Gvineo, Salomonoj kaj Vanuatuo. Ĝi estas kategoriita kiel specio Malplej Zorgiga en la Internacia Ruĝa Listo de Endanĝeritaj Specioj.

 Taksonomio 
La specio estas nomita laŭ la skota natursciencisto Archibald Mackinlay.

 Priskribo 
La Makinleja kukolkolombo estas malgranda grizecbruna aŭ ruĝecbruna kukolkolombo; tiuj du distingaj kolormorfoj estas unika okazo inter kolomboj. Ĝi estas 27 ĝis 31 cm longa, kaj pezas ĉirkaŭ 87 g. Ĝi havas relative mallongan bekon. La brustoplumoj havas nigrajn bazojn kaj estas duforkecaj; la manko de plumopintoj eksponas la bazojn de la apudaj plumoj kaj havigas al la brusto punktecan aspekton, kio estas tialo por la alternativa nomo. La junulo estas strieca, kaj simila al la ino aŭ al la junulo de la Ambona kukolkolombo (Macropygia amboinensis).

La Makinleja kukolkolombo estas simila en aspekto al la Fajnbeka kukolkolombo (nuntempe Ambona kukolkolombo), kiu estas relative pli granda, havas pli longan bekon, kaj ties supraj partoj estas pli malhelbrunaj ol la pli sablokoloraj subaj partoj. Ĉe inoj de tiu specio, la brusto estas strieca kun nigro supre kaj trae, kaj la brustoplumoj ne estas duforkecaj.

Ĝi estas simila ankaŭ al la Nigrabeka kukolkolombo (Macropygia nigrirostris), kiu estas iomete pli granda ol ĝi kaj havas pli riĉan ruĝecbrunan plumaron, sed ne la pli palajn kapon kaj subajn partojn de la Makinleja kukolkolombo. La subaj partoj de la ino de la Nigrabeka kukolkolombo estas ruĝec-sablokoloraj sed la plumoj ne estas duforkecaj kaj la brusto ne havas la nigran makulecon de la Makinleja kukolkolombo.

 Statuso kaj konservado 
Ekde 1988, la Makinleja kukolkolombo estas konsiderata specio Malplej Zorgiga en la Internacia Ruĝa Listo de Endanĝeritaj Specioj. Tio estis okazigita pro la fakto ke la specio havas grandan teritorion — pli ol 20 000 km2 — kaj ĉar estas stabila populacitendenco. Aldone, kvankam ties populacinombroj ne estis determinita, oni supozas, ke ili estas super 10 000, kio estas super la kriterioj kiuj kondukas al la kategorio de vundebla. Oni supozas, ke ofte ĝi estas trovebla en plej insuloj de sia teritorio, sed estas rare trovata en Nov-Britio kaj en Aneityum. Ne estas gravaj minacoj por tiu specio.

 Notoj 

 Ng, E.Y.X., J.A. Eaton, P. Verbelen, R.O. Hutchinson, kaj F.E. Rheindt. 2016. Using bioacoustic data to test species limits in an Indo-Pacific island radiation of Macropygia cuckoo doves. Biological Journal of the Linnean Society 118: 786–812.

Kategorio:Kolombedoj
Kategorio:Birdoj de Oceanio
Kategorio:Birdoj de Melanezio